বাড়ি ফিরছেন সোনালি বিবি! জোর করে পাঠানো হয়েছিল বাংলাদেশে

ওয়েব ডেস্ক: বাড়ি ফিরছেন সোনালি বিবি খাতুন (Sonali Bibi Khatun)। শুক্রবার সন্ধ্যায় মালদহ সীমান্ত দিয়ে দেশের মাটিতে পা রেখেছিলেন অন্তঃসত্ত্বা সোনালি এবং তাঁর পরিবার। আর শনিবার সকালে বীরভূমের (Birbhum) বাড়ির পথে রওনা দিলেন বাংলাদেশে পুশব্যাক হওয়া এই মহিলা, সঙ্গে রয়েছে পরিবার। আর দীর্ঘ সময় পর ঘরের মেয়ের ঘরে ফেরা নিয়ে ইতিমধ্যে খুশির আবহ বইছে তাঁর পরিবারে।

শুক্রবার সন্ধ্যায় বাংলাদেশে জেলমুক্তির তিন দিন পর দেশের মাটিতে পা রাখেন ভারতীয় মহিলা সোনালি বিবি খাতুন। সুপ্রিম কোর্টের (Supreme Court) নির্দেশের পর এক মাসের বেশি সময়ের লড়াই শেষ করে গর্ভবতী অবস্থায় পরিবারকে নিয়ে বাংলাদেশ (Bangladesh) থেকে ফিরে এলেন তিনি।

আরও পড়ুন: ‘হিন্দি-উর্দু বললে পাকিস্তানে পাঠান’, লোকসভায় বাংলাদেশে পুশব্যাক নিয়ে বিস্ফোরক শতাব্দী রায়

উল্লেখ্য, বাংলা ভাষায় কথা বলায় বাংলাদেশি সন্দেহে দিল্লি থেকে অন্তঃসত্বা সোনালি বিবি খাতুনকে বাংলাদেশে পুশব্যাক করেছিল কেন্দ্র। তারপর থেকে গড়িয়ে গিয়েছে অনেক জল। শারীরিক অবস্থার অবনতি হলেও বাংলাদেশের রাস্তায় ঘুরে বেড়িয়েছেন বীরভূমের পরিযায়ী পরিবার। অবশেষে বাংলাদেশ পুলিশের হাতে ধরা পড়েন তাঁরা এবং সে দেশের আদালত নথি যাচাই করে তাঁদের ভারতীয় আখ্যা দেন। এদিকে ভারতের সুপ্রিম কোর্টও সোনালি এবং তাঁর পরিবারকে দেশে ফিরিয়ে আনার নির্দেশ দেয়।

সোনালি বিবিকে দেশে ফিরিয়ে আনার বিষয়ে শুরু থেকেই সরব হয়েছিলেন পশ্চিমবঙ্গের মুখ্যমন্ত্রী মমতা বন্দ্যোপাধ্যায়। একদিন আগে মালদহের সভা থেকে সোনালি এবং তাঁর পরিবার প্রসঙ্গে তিনি বলেন, “সোনালি তো ভারতীয় ছিল। ওর তো ভারতের সব ডকুমেন্ট ছিল। তাহলে কেন বিএসএফের হাত দিয়ে অন্তঃসত্ত্বা সোনালিকে বাংলাদেশে পুশব্যাক করে পাঠিয়ে দিলেন? সুপ্রিম কোর্ট বলেছে সোনালিদের ফেরাতে হবে। আমরা কোর্টে কেস করে, অর্ডার করেছি।”